Bejaarde egpaar in aanval beseer; ‘rower’ doodgeskietFanie en Rola Schoeman. Foto: Verskaf Fanie (76) en Rola (74) Schoeman is Maandag omstreeks 08:15 in hul huis deur drie gewapende mans oorval. Die egpaar se dogter, Nijinka Botes, het aan Maroela Media gesê haar pa het die deur vir die huishulp gaan oopsluit. Sy is toe na buite om wasgoed op te hang. “Terwyl sy by die wasgoeddraad was, het die drie rowers by die huis ingeglip. Een van hulle het haar in die sitkamer ingedwing en ŉ mes teen haar keel gedruk. Hulle het haar gedwing om vooroor te sit sodat sy hulle nie in die gesig kon kyk nie,” het Botes gesê. Toe Fanie oomblikke later uit die badkamer kom, het hulle hom oorval en probeer om hom op die grond vas te druk. Fanie het hom verset en terugbaklei, waarna een van die rowers begin het om hom van agter met ’n mes te steek. “Hulle het my pa kamer toe gedruk en heeltyd gesê hulle soek vuurwapens en geld,” het Botes gesê. “My ma was nog op die bed in die kamer en een van hulle het bo-op haar gespring en haar met ŉ grassnyertou begin wurg. Sy het terugbaklei en hy kon nie daarin slaag om haar te verwurg nie.” Intussen het die rowers steeds met Fanie langs die bed gestoei en hy kon daarin slaag om sy hand onder sy kussing in te druk en sy rewolwer uit te haal. “Hy kon niks sien nie, want daar was te veel bloed in sy oë, maar hy het sy rewolwer teen iets gedruk en geskiet. Die rowers het toe met my pa se beursie en sy rewolwer gevlug.” Fanie is ná die voorval in die Midmed-hospitaal opgeneem met vyf steekwonde, waarvan een deur sy long is. Een van sy ribbes is ook gebreek, sy hand is gesny en hy het erge kneusplekke opgedoen. Rola was grootliks ongedeerd en het net ŉ snywond aan haar hand opgedoen. Volgens Botes is die vermeende gewonde rower later onder ŉ brug vasgetrek met die rewolwer steeds in sy besit. Hy is Maandagaand in die hospitaal dood. “My pa het net heeltyd baklei om my ma te beskerm en sy het heeltyd baklei om hom te beskerm. Hulle het vir mekaar baklei. Maandag het hulle hul 53ste huweliksherdenking in die hospitaal gevier,” het Botes gesê. Sy het gesê haar ouers is baie paraat en altyd baie versigtig, “Hulle [die rowers] moet die huis dopgehou het en die oomblik wat die deur oopgegaan het, ingeglip het. Dit was nie asof my ouers hulle die geleentheid gegee het nie, hulle is altyd baie versigtig.” Sy het gesê haar pa is Woensdagoggend ontslaan, maar sien nog nie kans om in die slaapkamer te wees waar hulle aangeval is nie. “Hy sit net heeltyd op die sitkamerbank met sy kinders om hom. Ons sal beslis vir hom en my ma berading kry om die trauma te verwerk.” Kapt. Khanyesile Zwane, polisiewoordvoerder, het die voorval bevestig en gesê ŉ saak van huisbraak word ondersoek. ŉ Geregtelike doodsondersoek sal ook gedoen word. Geen verdagtes is nog in verband met die voorval in hegtenis geneem nie.